CELEX: 32010R0611
Language: bg
Date: 2010-07-12 00:00:00
Title: Регламент (ЕС) № 611/2010 на Комисията от 12 юли 2010 година за одобрение на минимална промяна в спецификацията на название, вписано в Регистъра на защитените наименования за произход и на защитените географски указания [Basilico Genovese (ЗНП)]

13.7.2010   
            
            
               BG
            
            
               Официален вестник на Европейския съюз
            
            
               L 178/5
            
         РЕГЛАМЕНТ (ЕС) № 611/2010 НА КОМИСИЯТА
   от 12 юли 2010 година
   за одобрение на минимална промяна в спецификацията на название, вписано в Регистъра на защитените наименования за произход и на защитените географски указания [Basilico Genovese (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 9, параграф 2, второ изречение от него,
   като има предвид, че:
   
               (1)
            
            
               В съответствие с член 9, параграф 1, първа алинея от Регламент (ЕО) № 510/2006 и по силата на член 17, параграф 2 от същия регламент Комисията разгледа отправената от Италия заявка за одобрение на изменение в елементи от спецификацията на защитеното наименование за произход „Basilico Genovese“, регистрирано съгласно Регламент (ЕО) № 2400/96 на Комисията (2), изменен с Регламент (ЕО) № 1623/2005 (3).
            
         
               (2)
            
            
               Заявката има за цел изменение в спецификацията на продукта чрез включване на разпоредба, която предвижда поставяне върху опаковките на продукта на логото на наименованието „Basilico Genovese“, чиито картинка и графичен дизайн са описани.
            
         
               (3)
            
            
               Комисията разгледа съответното изменение и стигна до заключението, че то е обосновано. Тъй като по смисъла на член 9 от Регламент (ЕО) № 510/2006 промяната е незначителна, Комисията може да я одобри, без да прибягва до процедурата, описана в членове 5, 6 и 7 от горепосочения регламент,
            
         ПРИЕ НАСТОЯЩИЯ РЕГЛАМЕНТ:
   Член 1
   Спецификацията на защитеното наименование за произход „Basilico Genovese“ се изменя в съответствие с приложение I към настоящия регламент.
   Член 2
   Актуализираният единен документ фигурира в приложение II към настоящия регламент.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 12 юли 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 93, 31.3.2006 г., стр. 12.
   
      (2)  ОВ L 327, 18.12.1996 г., стр. 11.
   
      (3)  ОВ L 259, 5.10.2005 г., стр. 15.
   
      ПРИЛОЖЕНИЕ I
      В спецификацията на защитеното наименование за произход „Basilico Genovese“ се одобрява следната промяна:
      В член 8 „Опаковка“ се добавя следният текст:
      „Опаковките, предназначени за отделни връзки или евентуално торбички, трябва да са изработени от материал, съобразен с действащите стандарти и да носят надписа „BASILICO GENOVESE D.O.P.“ и знака на Общността за ЗНП, марката на фирмата в нейната цялост и описаното по-долу лого на продукта. Марката на фирмата трябва да е с размери и разположение, които да я правят достатъчно отличителна спрямо знака на Общността за ЗНП и логото на продукта.
      Логото на ЗНП „Basilico Genovese“ е с кръгла форма и с размерите на знака на Общността за ЗНП. То съдържа надпис „BASILICO GENOVESE“ и в средата — съкращението „D.O.P.“.
      Трите елемента, които присъстват на логото и са характерни за продукта, са следните:
      
                  —
               
               
                  слънцето (в жълто) — символ на жизненост, от първостепенна важност за всяка земеделска култура;
               
            
                  —
               
               
                  Лигурия (в синьо) — област на изобилие, богатство и плодородие край морския бряг;
               
            
                  —
               
               
                  босилек (в зелено) — символизира природния и естествен характер и качество на продукта със знак за ЗНП.
               
            Картинката може да се използва и в черно-бяло.
      Използваният за надписите шрифт е Arial Black, удебелен и със същия син цвят, като използвания за контурите на Лигурия. Буквите за надписа „Basilico Genovese“ са с кегел 6 pt., а за означението „D.O.P.“ — с кегел 6,5 pt.
      
         
      “
   
   
      ПРИЛОЖЕНИЕ II
      
         ЕДИНЕН ДОКУМЕНТ
      
      Регламент (ЕО) № 510/2006 на Съвета относно закрилата на географски указания и наименования за произход
      
         „BASILICO GENOVESE“
      
      ЕО №: IT-PDO-0105-0194-30.6.2009
      
         ЗГУ ( ) ЗНП ( X )
      
      1.   Наименование
      
      „Basilico Genovese“
      2.   Държава-членка или трета държава
      
      Италия
      3.   Описание на земеделския продукт или храна
      
      3.1.   Вид продукт
      
      
                  Клас 1.6.
               
               
                  Плодове, зеленчуци и зърнени култури, пресни или преработени
               
            3.2.   Описание на продукта, за който се отнася наименованието, посочено в точка 1
      
      Защитеното наименование за произход „Basilico Genovese“ се отнася до цялото растение, в прясно състояние, отгледано от семена от сорта Ocimum Basilicum L., от екотипове или от местни селекции. Растението трябва да притежава следните характеристики:
      
                  —
               
               
                  растение със среден до много голям размер, храстовидно разклонено или издължено;
               
            
                  —
               
               
                  гъстотата на листата може да се класифицира като средна (средна/слаба, средна, средна/висока);
               
            
                  —
               
               
                  листата са елипсовидни;
               
            
                  —
               
               
                  неплоска петура — целокрайна, напилена или дребноназъбена;
               
            
                  —
               
               
                  листната петура е гладка или изпъкнала;
               
            
                  —
               
               
                  без всякакъв аромат на мента;
               
            
                  —
               
               
                  силен и специфичен аромат.
               
            3.3.   Суровини (само за преработени продукти)
      
      —
      3.4.   Фуражи (само за продукти от животински произход)
      
      —
      3.5.   Специфични етапи на производство, които трябва да бъдат извършени в определения географски район
      
      Отглеждането на „Basilico Genovese“ на закрито или на открито трябва да се извършва единствено в рамките на географския район на производство.
      3.6.   Специфични правила за рязане, настъргване, опаковане и др.
      
      Опаковането на „Basilico Genovese“ трябва да се извършва в района на производство, за да се запазят характеристиките на продукта, който е изключително нежен и лесно изсъхва.
      Предназначеният за продажба пресен босилек трябва да се опакова на връзки от по два до най-много четири чифта истински листа. Обикновената връзка се състои от 3 до 10 цели растения с корените. Опакова се отделно в хартия за храна със знака „DOP“. По-големите връзки спадат към категорията на „сноповете“ и се състоят от растенията, които се съдържат в десет малки връзки.
      Босилекът за нестопанска и/или промишлена преработка се опакова на по няколко цели растения с най-много четири чифта истински листа.
      Опаковките трябва да са от материал, който отговаря на приетите стандарти и трябва да носят логото на ЗНП и марката на фирмата в нейната цялост.
      3.7.   Специфични правила за етикетиране
      
      Опаковките, предназначени за отделни връзки или евентуално торбички, трябва да са изработени от материал, съобразен с действащите стандарти и да носят надписа „BASILICO GENOVESE D.O.P.“ и знака на Общността за ЗНП, марката на фирмата в нейната цялост и описаното по-долу лого на продукта. Марката на фирмата трябва да е с размери и разположение, които да я правят достатъчно отличителна спрямо знака на Общността за ЗНП и логото на продукта.
      Логото на ЗНП „Basilico Genovese“ е с кръгла форма и с размерите на знака на Общността за ЗНП. То съдържа надпис „BASILICO GENOVESE“ и в средата — съкращението „D.O.P.“.
      Трите елемента, които присъстват на логото и са характерни за продукта, са следните:
      
                  —
               
               
                  слънцето (в жълто) — символ на жизненост, от първостепенна важност за всяка земеделска култура;
               
            
                  —
               
               
                  Лигурия (в синьо) — област на изобилие, богатство и плодородие край морския бряг;
               
            
                  —
               
               
                  босилек (в зелено) — символизира природния и естествен характер и качество на продукта със знак за ЗНП.
               
            Картинката може да се използва и в черно-бяло.
      Използваният за надписите шрифт е Arial Black, удебелен и със същия син цвят като използвания за контурите на Лигурия. Буквите за надписа „Basilico Genovese“ са с кегел 6 pt., а за означението „D.O.P.“ — с кегел 6,5 pt.
      
         
      4.   Определение на географския район
      
      Районът на производство на „Basilico Genovese“ се намира между тиренското крайбрежие на административната територия на област Лигурия и линията на водораздела.
      5.   Връзка с географския район
      
      5.1.   Специфична характеристика на географския район
      
      Климатичните и почвени особености на лигурския район са удачни за отглеждането на босилек и се характеризират с благоприятен за босилека микроклимат — резултат от уникалното смесване и взаимодействие на абиотични (почва, температура, вода, слънчева светлина, вятър) и биотични фактори (животински и растителни организми), които са налице единствено в този район. Почвените характеристики са фактор, който ограничава избора на земеделски култури; физическите свойства на почвата търпят известни незначителни изменения, които са съвместими с отглеждането на босилек и са оправдани единствено с ограниченията, които налага особената техника на беритба, която не трябва да поврежда растенията. Подобряването на почвата е важен фактор в управлението на културата: то може да реши някои конкретни и малки затруднения при дренажа, макар и да не допринася видимо за специфичността на крайния продукт. Температурните амплитуди влияят директно на избора на култура, както и водните ресурси и тяхното качество, светлината и вятърът. Географското разположение на Лигурия е благоприятно за този растителен вид. Надлъж тя се простира основно по протежение на паралела и това осигурява на културите много часове слънчева светлина, дори през зимата. Ориентирана на юг, Лигурия е предпазена от студените северни, източни и западни ветрове благодарение на дъговидното си разположение и терморегулиращото влияние на морето.
      Именно климатичните условия на Лигурия, характеризиращи се със силна осветеност през зимата, температури, които рядко спадат под 10 °C, и постоянните топли въздушни течения от морето, безспорно свързани с физико-химичните свойства на почвите, техническия капацитет и традициите на земеделските производители, създават краен продукт, отличаващ се с аромати, които не присъстват в такова съотношение при босилека, произвеждан в други райони.
      Макар климатичните условия на Лигурия да са сходни с тези в ниските части на Лацио и Кампания и произходът на почвите, където се отглежда босилек, да е същият като този в ниските части на Пиемонт, последният има все пак типичен континентален климат, а произходът на почвите в централна Италия е различен от този на почвите в Лигурия. Затова комбинацията между климат, почви и отглежданата от земеделските производители в Лигурия култура е уникална и единствена по рода си.
      Доказателство за значението на тези култури за икономиката на областта е информацията, която съдържат годишниците за италианското земеделие и останалите достигнали до нас документални източници, които дават за това живи и подробни описания. Босилекът и днес продължава да е важна част от земеделския и културен живот в Лигурия. „Basilico Genovese“ е плод на уникалното съчетание от територия, среда и култура.
      5.2.   Специфична характеристика на продукта
      
      Характеристиките на „Basilico Genovese“, а именно пълното отсъствие на ментов аромат, приятен и много силен аромат, както и изключително бледото оцветяване на листата са следствие от климатичните и почвени условия, типични за Лигурия.
      Макар и „незначителна“ култура в национален и международен мащаб, босилекът запазва областно значение като важен източник на приходи за множество земеделски стопанства, които го отглеждат в парници целогодишно и на открито през лятото. През 20-те и 30-те години на миналия век са се състояли международни панаири за плодове и зеленчуци във Finale Ligure, където ранните реколти от парници, сред които и тази на босилека, са били посрещани с най-голям интерес.
      При сравнение между стръкове босилек от Лигурия и тези от други области съдържанието на етерично масло на босилека от Лигурия е коренно различно от това на босилека, отглеждан в други области: то нараства по статистически значим начин при сравнение между босилека, чиито растителен цикъл е протекъл изцяло в Лигурия и този, отглеждан в други части на Италия.
      Различен е самият състав на етеричното масло, като съотношението между различните вещества, което придава отчетливо различен аромат.
      Лесно може да се различи босилекът, чийто растителен цикъл е протекъл изцяло в Лигурия от този, отглеждан в друга среда.
      Ако се отчете високата концентрация на някои вещества или наличието на такива, които, макар и в ниски концентрации, могат да обусловят крайния аромат на листата на босилека, е възможно по неоспорим начин да се определи босилекът, отглеждан в Лигурия и този с друг произход. Определянето на аромата на „Basilico Genovese“ и неговите качествени характеристики не могат да се разглеждат отделно от мястото му на производство, а именно Лигурия. Босилекът, отглеждан в Пиемонт или в други граничещи с Лигурия области, се характеризира с аромат на мента, докато отглежданият в по-южните области босилек е чувствително по-груб.
      „Basilico Genovese“ е от друга страна много нежна растителна култура, която веднага се отличава със силен и траен аромат, пълно отсъствие на ментово ухание и бледо оцветяване на листата, което се запазва и при последващите преработки на продукта. Тези качества са типични и неизменни за продукцията като цяло от посочения в спецификацията район на производство.
      5.3.   Причинно-следствена връзка между географския район и качеството или характеристиките на продукта (за ЗНП) или специфичното качество, репутацията или други особености на продукта (за ЗГУ):
      
      Босилекът е една от най-представителните и типични за Лигурия култури — символ на кухня с древни подправки, резултат от уникална комбинация между територия, среда и култура.
      Вековното му отглеждане се радва на небивала популярност през последните години както поради растящия интерес у италианските и чуждестранни потребители към всички аромати, които обогатяват кухнята, така и защото „Basilico Genovese“ олицетворява естествения, типичен характер и качество на областта и културата, от които произхожда.
      Центърът на производство отначало е бил ограничен до географския район на Генуа. Поради пазарните фактори, които благоприятстват все повече масовото консумиране на босилек, използван в приготвянето на множество рецепти и на прочутото песто, районът на производство се разпростря и върху крайбрежието на Лигурия.
      От областта около Генуа производството се разпростря в източна и в западна посока, превръщайки цяла Лигурия в идеалното място за отглеждане на един изключително специфичен продукт.
      Цяла Лигурия е отдадена на отглеждането на босилек вследствие екологични, културни и човешки фактори, които придават на пресния и на обработения продукт уникален характер, признат в цял свят.
      Босилекът е в действителност растителен вид, над който културната среда оказва голямо влияние. Това обяснява защо босилекът, отглеждан в Лигурия, се отличава с еднородност на качеството според средата на отглеждане (парници или на открито), на техниките на култивиране и на преработката в крайната фаза на производствения цикъл.
      Комбинацията от почвени свойства, слънчева светлина и особено мекият климат в областта, при който основна роля играе морският бриз, придават единствена по рода си специфичност на района на производство.
      В тази изключителна област са били разработени специфични техники за максимално подчертаване на природните свойства на продукта и за осигуряване на високо и неизменно качество независимо от сезона на култивиране.
      Уменията на местните предприемачи не се ограничават до самата техника на култивиране, но включват и последващата фаза на опаковане, което позволява да се запазят всички особености на продукта и създава съвършен синхрон между традиция и нововъведения (прилагане на интегрирани и биологични техники на растителна защита).
      
         Препратка към публикуваната спецификация
      
      Настоящата администрация е започнала национална процедура за възражение, като е публикувала предложението за признаване на защитеното наименование за произход „Basilico Genovese“ в Държавен вестник на Италианската република, бр. 108 от 12.5.2009 г.
      Консолидираният текст на производствената спецификация е на разположение на адрес: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg
      или на заглавната страница на Ministero delle politiche agricole alimentari e forestali (www.politicheagricole.it), където трябва да се избере „Prodotti di Qualità“ (отляво на екрана) и след това „Disciplinari di Produzione all’esame dell’UE (Reg. CE 510/2006)“. [Спецификация, представена за разглеждане на ЕС (Регламент (ЕО) № 510/2006)].